Document ID: 32006D0564

KOMISSION PÄÄTÖS,
tehty 11 päivänä elokuuta 2006,
kiireellisistä toimenpiteistä Diabrotica virgifera Le Conte -tuhohyönteisen leviämisen estämiseksi yhteisössä tehdyn päätöksen 2003/766/EY muuttamisesta
(tiedoksiannettu numerolla K(2006) 3582)
(2006/564/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 16 artiklan 3 kohdan neljännen virkkeen,
sekä katsoo seuraavaa:
(1)
Komission päätöksen 2003/766/EY (2) mukaan jäsenvaltioiden on toteutettava kiireellisiä toimenpiteitä Diabrotica virgifera Le Conte -tuhohyönteisen, jäljempänä ’organismi’, leviämisen estämiseksi kyseisen organismin tunnettujen esiintymisalueiden ulkopuolisten alueiden osalta.
(2)
Elintarvike- ja eläinlääkintätoimiston vuosina 2003, 2004 ja 2005 jäsenvaltioissa suorittamat arvioinnit sekä jäsenvaltioiden vuosina 2004 ja 2005 tekemät viralliset tutkimukset osoittavat, että organismi on nähtävästi levinnyt joillekin yhteisön alueille. Suurin osa yhteisön alueesta on kuitenkin vapaa organismista.
(3)
Pysyvä kasvinsuojelukomitea on arvioinut päätöksellä 2003/766/EY säädettyjen kiireellisten toimenpiteiden toteuttamista useita kertoja vuonna 2005. Arviointien perusteella tultiin siihen tulokseen, että niiden toimenpiteiden lisäksi, joita toteutetaan organismin hävittämiseksi alueilla, joilla organismia ei aiemmin ole tiedetty esiintyneen, olisi toteutettava leviämistä estäviä toimenpiteitä kaikilla muilla alueilla.
(4)
Päätös 2003/766/EY olisi sen vuoksi muutettava vastaavasti.
(5)
Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2003/766/EY seuraavasti:
1)
Lisätään 4 a ja 4 b artikla seuraavasti:
”4 a artikla
1. Kun 2 artiklassa tarkoitettujen tutkimusten tulokset ovat useampana kuin kahtena peräkkäisenä vuotena vahvistaneet organismin esiintymisen jäsenvaltioiden alueen jossakin osassa, jäsenvaltioiden on määriteltävä vyöhykkeet, jotka kattavat sen osan niiden alueesta, jossa organismia löydettiin (’saastuneet vyöhykkeet’).
2. Jäsenvaltioiden on joko sovellettava 4 artiklan säännöksiä tai, jos on osoittautunut, että organismia ei enää pystytä hävittämään, järjestettävä saastuneilla vyöhykkeillä ja niiden läheisyydessä vuotuisia ohjelmia, joiden tarkoituksena on rajoittaa organismin leviämistä saastuneilta vyöhykkeiltä organismista vapaille alueille (’leviämistä estävät ohjelmat’).
4 b artikla
Maissipelloilla, jotka sijaitsevat lentoaseman kiitoteitä tai muita sellaisia lentoaseman alueita, joilla ilma-alukset liikkuvat, ympäröivällä vähintään 2 500 metrin vyöhykkeellä, missä organismin leviämisen riski on todistettavasti suuri, on toteutettava seuraavat toimenpiteet:
-
harjoitetaan vuoroviljelyä, jossa millä tahansa kahden peräkkäisen vuoden jaksolla maissia kasvatetaan vain kerran, tai
-
valvotaan tehokkaasti organismin esiintymistä käyttäen asianmukaisia feromonipyydyksiä ja, kun organismia havaitaan, toteutetaan toimenpiteitä 3 ja 4 artiklan mukaisesti.”
2)
Lisätään 5 artiklaan luetelmakohdat seuraavasti:
”-
4 a artiklan 1 kohdassa tarkoitetut vyöhykkeinä pidettävät alueet ja kaikki niihin tehtävät muutokset,
-
4 a artiklan 2 kohdassa tarkoitetut leviämistä estävät ohjelmat ja kaikki niihin tehtävät muutokset.”
2 artikla
Tämä päätös on osoitettu kaikille jäsenvaltioille.
Tehty Brysselissä 11 päivänä elokuuta 2006.

Labels: 20
17
16
6